Skjerstad kirke

Skjerstad kirke er en langkirke fra 1959 lokalisert i Skjerstad i Bodø kommune, Nordland fylke. Kirka er tegnet av arkitekt Arnstein Arneberg. Byggverket er i betong og mur og har 450 plasser. Tidligere kirker Skjerstad har hatt kirke siden middelalderen, og dagens kirke har en rekke forgjengere. Kirkestedet er på Skjerstad (gnr. 35), og de to eldste kjente kirkene stod på omtrent der våningshuset står i dag. Sognet («Skirasta sokn j Salte») er nevnt i 1390 og kirken («Skierstad kircke») i 1589. En tømret korskirke skal i 1633 være «bygd opp utenpå den gamle». Denne ble revet i 1759. Dagens kirkested er 3–400 meter lenger vest, og der ble en ny kirke innviet i 1759. Dette var også en tømret korskirke med kor i øst og sakristi inntil dette, våpenhus i vest og sentraltårn. Ny kirke ble ifølge Riksantikvaren oppført på samme tomt i 1848, og den hevdes å være basert på en typetegning av Linstow. I bygdeboken for Skjerstad og Fauske sies det imidlertid at det dreier seg om en ombygging av den eksisterende kirken. Denne kirken brant ned på morgenen den 18. februar 1873. Ny kirke ble tegnet av Håkon Mosling og vigslet den 31. oktober 1877. Dette var en stor langkirke som brant ned 17. mai 1955. Inventar fra tidligere kirker er dels overført videre til nyere kirker, dels avhendet til museer eller andre steder. For eksempel finnes en gammel prekestol og en mariafigur i Tromsø museum. Det som var i kirken ved brannen i 1873, gikk tapt. To klokker støpt av Bochumer Verein i 1877 er reddet fra kirken som brant i 1955, og brukes i dagens kirke. Referanser Litteratur Kåre Lekang, red. (2009). Skjerstad kirke 50 år 1959–2009. Skjerstad menighetsråd. Kornelius Johansen (1931). Skjerstad sogn og herred samt Misvær kapelldistrikts historie. Jan Brendalsmo og Jan-Erik G. Erikson: Kildegjennomgang: Middelalderske kirkesteder i Nordland fylke (Riksantikvaren, 2016), s. 9–10 Gunnar Berg (1975). Bygdebok for Skjerstad og Fauske. 1. Fauske. s. 105–137, 334–351. Alf Henry Rasmussen, red. (1993). «Skjerstad kirke, Skjerstad». Våre kirker. Norsk kirkeleksikon. Kirkenær: Vanebo forlag. s. 174. ISBN 82-75-27022-7. Eksterne lenker (no) «Skjerstad kirke». Kirkesøk. Den norske kirke. Skjerstad wiki (no) «Skjerstad kirkested». Kulturminnesøk. Riksantikvaren – Direktoratet for kulturminneforvaltning. (no) «Skjerstad gamle kirkested». Kulturminnesøk. Riksantikvaren – Direktoratet for kulturminneforvaltning. Skjerstad og Misvær menighet